Illum il-Kunsill iddeċieda li jestendi l-qafas għal miżuri restrittivi kontra attakki ċibernetiċi li jheddu lill-UE jew lill-istati membri tagħha għal sena oħra, sat-18 ta' Mejju 2022 . Dan il qafas jippermetti lill-UE li timponi miżuri restrittivi mmirati fuq persuni jew entitajiet involuti f'attakki ċibernetiċi li jikkawżaw impatt sinifikanti, u li jikkostitwixxu theddida esterna għall-UE jew l-istati membri tagħha. Miżuri restrittivi jistgħu jiġu imposti wkoll b'reazzjoni għal attakki ċibernetiċi kontra stati terzi jew organizzazzjonijiet internazzjonali fejn miżuri bħal dawn jitqiesu neċessarji biex jintlaħqu l-objettivi tal-Politika Estera u ta' Sigurtà Komuni (PESK). Is-sanzjonijiet bħalissa japplikaw għal tmien individwi u erba' entitajiet , u jinkludu ffriżar tal-assi u projbizzjoni fuq l-ivvjaġġar . Barra minn hekk, persuni u entitajiet mill-UE huma pprojbiti milli jagħmlu fondi disponibbli lil dawk elenkati. Kuntest Din l-aħħar estensjoni tagħmel parti mit-tisħiħ tar-reżiljenza u l-abbiltà tal-UE li tipprevjeni, tiskoraġġixxi, tiddiswadi u tirrispondi għal theddid ċibernetiku u attivitajiet ċibernetiċi malizzjużi sabiex tissalvagwardja s-sigurtà u l-interessi Ewropej. F'Ġunju 2017, l-UE saħħet ir-rispons tagħha billi stabbilixxiet Qafas għal Rispons Diplomatiku Konġunt tal-UE għal Attivitajiet Ċibernetiċi Malizzjużi (is-" sett ta' għodod taċ-ċiberdiplomazija "). Il-qafas jippermetti lill-UE u lill-istati membri tagħha li jużaw il-miżuri kollha tal-PESK, inkluż miżuri restrittivi jekk meħtieġ, biex jipprevjenu, jiskoraġġixxu, jiddiswadu u jirrispondu għal attivitajiet ċibernetiċi malizzjużi mmirati lejn l-integrità u s-sigurtà tal-UE u tal-istati membri tagħha. L-UE tibqa' impenjata favur ċiberspazju globali, miftuħ, stabbli, paċifiku u sigur u għalhekk ittenni l-ħtieġa li tissaħħaħ il-kooperazzjoni internazzjonali sabiex jiġi promoss l-ordni bbażat fuq ir-regoli f'dan il-qasam. Ċiberattakki malizzjużi: L-UE tapplika sanzjonijiet fuq żewġ individwi u korp wieħed għall-att ta' hacking fuq il-Bundestag fl-2015, stqarrija għall-istampa 22 ta' Ottubru 2020 Il-Kunsill jestendi r-reġim ta' sanzjonijiet ċibernetiċi sat-18 ta' Mejju 2021, stqarrija għall-istampa 14 ta' Mejju 2020 Deċiżjoni tal-Kunsill dwar miżuri restrittivi kontra attakki ċibernetiċi li jheddu lill-Unjoni jew l-Istati Membri tagħha, test konsolidat